ଆଜି ପ୍ରଧାନମନ୍ତ୍ରୀ ନରେନ୍ଦ୍ର ମୋଦି ଏବଂ ଚୀନ ରାଷ୍ଟ୍ରପତି ସି. ଜିନପିଙ୍ଗଙ୍କ ମଧ୍ୟରେ ଆଲୋଚନା - Prameya News7\nଆଜି ପ୍ରଧାନମନ୍ତ୍ରୀ ନରେନ୍ଦ୍ର ମୋଦି ଏବଂ ଚୀନ ରାଷ୍ଟ୍ରପତି ସି. ଜିନପିଙ୍ଗଙ୍କ ମଧ୍ୟରେ ଆଲୋଚନା\n12/10/2019 at 9:57 AM\nମହାବଳୀପୁରମ୍ ୧୨।୧୦ଃ ଦୁଇ ଦିନିଆ ଭାରତ ଗସ୍ତରେ ଅଛନ୍ତି ଚୀନ୍ ରାଷ୍ଟ୍ରପତି ସି. ଜିନପିଙ୍ଗ । ଗତକାଲି ମହାବଳୀପୁରମ୍ରେ ଦୁଇ ନେତାଙ୍କ ମଧ୍ୟରେ ମୁଲାକାତ ହୋଇଥିବା ବେଳେ ଆଜି ହେବ ୱାନ୍-ଟୁ- ୱାନ । ଆଜି ଚେନ୍ନାଇର ଶେରାଟନ ଗ୍ରାଣ୍ଡ ହୋଟେଲରେ ଉଭୟ ନେତାଙ୍କ ମଧ୍ୟରେ ଦ୍ବିପାକ୍ଷିକ ଓ ବିଭିନ୍ନ ଅନ୍ତର୍ଜାତୀୟ ପ୍ରସଙ୍ଗରେ ଆଲୋଚନା ହେବ । ରାଷ୍ଟ୍ରପତି ଜିନପିଙ୍ଗ୍ ଏବଂ ମୋଦିଙ୍କ ମଧ୍ୟରେ ଆଜି ୨ଟି ପର୍ଯ୍ୟାୟରେ ମୋଟ ୬ ଘଣ୍ଟାର ବୈଠକ ଅନୁଷ୍ଠିତ ହେବ । ଏହା ପରେ ଉଭୟ ନେତା ମିଳିତ ପ୍ରେସ୍ କନଫରେନ୍ସ ମଧ୍ୟ କରିବା ନେଇ ଚର୍ଚ୍ଚା ହେଉଛି ।\nତେବେ ଜିନପିଙ୍ଗଙ୍କ ସହିତ ମୋଦି କାଶ୍ମୀର ପ୍ରସଙ୍ଗରେ କିଭଳି ଆଲୋଚନା କରୁଛନ୍ତି ତା ଉପରେ ସାରା ବିଶ୍ବର ନଜର ରହିଛି । ସେହିପରି ପ୍ରଶାନ୍ତ ମହାସାଗରରେ ଅସ୍ଥିରତା, ସୀମା ବିବାଦ, ଆତଙ୍କବାଦ, ବାଣିଜ୍ୟ ଅସନ୍ତୁଳନ, ଟେରର୍ ଫଣ୍ଡିଂ ଉପରେ ମଧ୍ୟ ଉଭୟ ଦେଶ ମଧ୍ୟରେ ଆଲୋଚନା ହେବାର ଯଥେଷ୍ଟ ସମ୍ଭାବନା ରହିଛି ।\nଆମେରିକା ସହ ଚୀନର ଟ୍ରେଡ୍ ୱାର ଚାଲିଥିବା ବେଳେ ଭାରତ ସହ ବ୍ୟବସାୟିକ କାରବାର ବଢାଇବା ଲାଗି ଚୀନ୍ ଆଗ୍ରହୀ । ତେଣୁ ଏଦୃଷ୍ଟିରୁ ଦୁଇ ଦେଶ ଭିତରେ ଆଲୋଚନା ଆଗରୁ ବଢିପାରେ । ତେବେ ଜିନପିଙ୍ଗଙ୍କ ଏହି ଗସ୍ତ ସମୟରେ ଉଭୟ ଦେଶ ମଧ୍ୟରେ କୌଣସି ପ୍ରକାର ଚୁକ୍ତି ବା ଏମଓୟୁ ସ୍ବାକ୍ଷରିତ ହେବାର ସମ୍ଭାବନା ନାହିଁ ।
